รัฐบาลไทย-ข่าวทำเนียบรัฐบาล-นายกรัฐมนตรีตรวจความพร้อมคลังข้อมูลน้ำและภูมิอากาศแห่งชาติ ย้ำรัฐบาลให้ความสำคัญในการบริหารจัดการน้ำและการแก้ไขปัญหาอย่างมีประสิทธิภาพ
วันศุกร์ที่ 3 กุมภาพันธ์ 2560
นายกรัฐมนตรีตรวจความพร้อมคลังข้อมูลน้ําและภูมิอากาศแห่งชาติ ย้ํารัฐบาลให้ความสําคัญในการบริหารจัดการน้ําและการแก้ไขปัญหาอย่างมีประสิทธิภาพ
นายกรัฐมนตรี พร้อมคณะได้เดินทางไปตรวจความพร้อมคลังข้อมูลน้ําและภูมิอากาศแห่งชาติ
วันนี้ (3 กุมภาพันธ์ 2560) เวลา 10.30 น. ณ สถาบันสารสนเทศทรัพยากรน้ําและการเกษตร (องค์การมหาชน) พลเอกประยุทธ์ จันทร์โอชา นายกรัฐมนตรี พร้อมคณะได้เดินทางไปตรวจความพร้อมคลังข้อมูลน้ําและภูมิอากาศแห่งชาติ โดยมี ดร.อรรชกา สีบุญเรือง รัฐมนตรีว่าการกระทรวงวิทยาศาสตร์และเทคโนโลยี ในฐานะประธานกรรมการบูรณาการฐานข้อมูลน้ําและภูมิอากาศแห่งชาติ นายรอยล จิตรดอน ผู้อํานวยการสถาบันสารสนเทศทรัพยากรน้ําและการเกษตร นายสุรเจตส์ บุญญาอรุณเนตร ผู้อํานวยการฝ่ายสารสนเทศทรัพยากรน้ํา พร้อมคณะผู้บริหารและเจ้าหน้าที่จากหน่วยงานที่เกี่ยวข้องให้การต้อนรับ
โอกาสนี้ นายกรัฐมนตรีได้เยี่ยมชมคอมพิวเตอร์แม่ข่ายชุดปฐมฤกษ์เก็บรวบรวมข้อมูลน้ําถวายพระบาทสมเด็จพระปรมินทรมหาภูมิพลอดุลยเดช รัชกาลที่ 9 สําหรับการทรงงานติดตามสถานการณ์น้ําบนเว็บไซต์ weather 901 และระบบคอมพิวเตอร์สมรรถนะสูง (High Performance Computing)
ผู้อํานวยการสถาบันสารสนเทศทรัพยากรน้ําและการเกษตร กล่าวรายงานว่า คลังข้อมูลน้ําและภูมิอากาศแห่งชาติ พัฒนาต่อเนื่องมาจากระบบเครือข่ายเพื่อการจัดการทรัพยากรน้ําแห่งประเทศไทย ที่เกิดขึ้นจากพระราชดําริพระบาทสมเด็จพระปรมินทรมหาภูมิพลอดุลยเดช ตั้งแต่ปี 2539 และเริ่มดําเนินการพัฒนาระบบในปี 2541 โดยสถาบันสารสนเทศทรัพยากรน้ําและการเกษตร ซึ่งในขณะนั้นยังเป็นหน่วยงานวิจัยภายใต้สํานักงานพัฒนาวิทยาศาสตร์และเทคโนโลยี ที่ดําเนินการพัฒนาระบบเชื่อมต่อและเก็บรวบรวมข้อมูลทรัพยากรน้ําลุ่มน้ําเจ้าพระยาจากหน่วยงานที่เกี่ยวข้อง กรมชลประทาน การไฟฟ้าฝ่ายผลิตแห่งประเทศไทย กรมอุตุนิยมวิทยา กรุงเทพมหานคร และสํานักงานคณะกรรมการทรัพยากรน้ําแห่งชาติ แล้วเสร็จพร้อมใช้งานในปี 2545 เพื่อให้หน่วยงานที่เกี่ยวข้องใช้เป็นข้อมูลประกอบการตัดสินใจพัฒนาและบริหารจัดการน้ํา ซึ่งเป็นจุดเริ่มต้นในการพัฒนาและนําเทคโนโลยีสารสนเทศมาใช้ในการบริหารจัดการน้ําของประเทศไทย อีกทั้ง ยังได้พัฒนาเป็นเว็บไซต์ทรงงานส่วนพระองค์ weather 901 ซึ่งพระบาทสมเด็จพระปรมินทรมหาภูมิพลอดุลยเดช ได้ใช้ทรงงานติดตามสถานการณ์น้ําผ่านเว็บไซต์นี้เป็นประจําทุกวัน
นอกจากนี้ ปี 2551 กระทรวงวิทยาศาสตร์และเทคโนโลยี โดยสถาบันสารสนเทศทรัพยากรน้ําและการเกษตร ได้น้อมนําแนวพระราชดําริในการพัฒนาระบบสารสนเทศเพื่อการบริหารจัดการน้ํา ขยายผล รวบรวมและจัดเก็บข้อมูลจากหน่วยงานที่เกี่ยวข้องด้านทรัพยากรน้ําและภูมิอากาศ จํานวน 12 หน่วยงาน ได้แก่ กรมชลประทาน กรมอุตุนิยมวิทยา กรมทรัพยากรน้ํา กรมทรัพยากรน้ําบาดาล กรมเจ้าท่า กรมอุทกศาสตร์ สํานักงานพัฒนาเทคโนโลยีอวกาศและภูมิสารสนเทศ สถาบันสารสนเทศทรัพยากรน้ําและการเกษตร การไฟฟ้าฝ่ายผลิตแห่งประเทศไทย กรุงเทพมหานคร กรมพัฒนาที่ดิน และ กรมทรัพยากรธรณี เกิดเป็น “คลังข้อมูลน้ําและภูมิอากาศแห่งชาติ” และในปี 2558 รัฐบาลได้มอบหมายให้สถาบันสารสนเทศทรัพยากรน้ําและการเกษตร (สสนก.) ขยายการเชื่อมโยงข้อมูลจากหน่วยงานที่เกี่ยวข้อง เพิ่มขึ้นเป็น 34 หน่วยงาน ปัจจุบันมีข้อมูลทั้งหมด 388 รายการ ประกอบด้วยข้อมูลที่รวบรวมจากหน่วยงานต่าง ๆ แสดงผลร่วมกันบนระบบติดตามสถานการณ์น้ํา ทําให้เห็นข้อมูลสถานการณ์น้ําได้อย่างครบถ้วน เช่น พื้นที่ฝนตกหนัก พื้นที่น้ําล้นตลิ่ง การคาดการณ์พื้นที่ฝนตกหนัก และพื้นที่คลื่นลมแรง จากข้อมูลที่ครบถ้วน ทําให้การวิเคราะห์สถานการณ์มีความถูกต้องทั้งเชิงพื้นที่และเวลา ประกอบกับความแม่นยําของการคาดการณ์ด้วยแบบจําลอง WRF-ROMS จึงสามารถวิเคราะห์ร่วมกับปริมาณฝนและระดับน้ําปัจจุบัน ที่ตรวจวัดได้จากสถานีโทรมาตร ส่งผลให้การกําหนดพื้นที่เสี่ยงอุทกภัยมีความถูกต้องและชัดเจน ช่วยป้องกันและบรรเทาความเสียหายจากอุทกภัยได้ ขณะที่คลังข้อมูลน้ําและภูมิอากาศแห่งชาติ ได้เปิดให้บริการข้อมูลผ่านเว็บไซต์ www.thaiwater.net และ Mobile Application ชื่อ ThaiWater เพื่อให้ประชาชนทั่วไปสามารถเข้าถึงข้อมูล ติดตามสถานการณ์น้ําและสภาพอากาศด้วยตนเองได้อย่างสะดวก รวดเร็ว ทุกที่ ทุกเวลาด้วย
นายกรัฐมนตรี กล่าวได้ว่า รัฐบาลได้ให้ความสําคัญในการบริหารจัดการน้ําของประเทศและการแก้ปัญหาน้ําอย่างเป็นมีประสิทธิภาพ โดยมีเป้าหมายเพื่อลดความเสี่ยงจากน้ําท่วม น้ําแล้ง ในพื้นที่ต่าง ๆ ของประเทศไทย พร้อมขอให้ทุกภาคส่วนที่เกี่ยวข้องทํางานร่วมกัน ไม่ให้เกิดความซ้ําซ้อนในการทํางาน และต้องมีการวางแผนงานบูรณาการร่วมกัน ส่วนศูนย์เมขลาของกระทรวงทรัพยากรธรรมชาตินั้นภารกิจส่วนใหญ่จะอยู่ในระบบปฏิบัติ แต่ในส่วนของคลังข้อมูลน้ําและภูมิอากาศแห่งชาติ จะเป็นตัวหลักในการติดตามสถานการณ์ล่วงหน้าทั้งในประเทศและในแถบอาเซียน ซึ่งเป็นพระราชดํารัสของพระบาทสมเด็จพระเจ้าอยู่หัวที่ทรงรับสั่งไว้ว่า เราจะต้องบริหารงานจากปัญหา ข้อเท็จจริง และข้อมูลทางวิทยาศาสตร์ จากประชาชนในพื้นที่และหน่วยงานต่าง ๆ นอกจากนี้ ยังต้องมีการวิเคราะห์ข้อมูลต่าง ๆ เพื่อนํามาผลิตเป็นข้อมูลให้ตรงกับกลุ่มเป้าหมายที่จะก่อให้เกิดประโยชน์สูงสุด ลดความขัดแย้ง กัน รัฐบาลพร้อมสนับสนุนงบประมาณในแต่ละส่วน ไม่เช่นนั้นจะยากต่อการบริหาร ลดความซ้ําซ้อนของการทํางาน การบูรณาการข้อมูล การวิเคราะห์ข้อมูล และกระจายข้อมูลเหล่านี้ให้ถึงผู้ใช้งานอย่างมีระบบครบถ้วน รวมถึง ประเทศไทยต้องบริหารงานอย่างเป็นภูมิภาค เพื่อให้การบริหารอย่างเป็นรูปธรรม รวมทั้งสร้างการเรียนรู้ให้กับประชาชนในการใช้น้ําอย่างเป็นระบบและเตรียมความพร้อมรับสถานการณ์ของภัยพิบัติต่าง ๆ ที่จะเกิดขึ้น ซึ่งปัจจุบันมีหน่วยงานที่ดูแลในเรื่องดังกล่าวอยู่แล้ว ขณะที่กลุ่มประเทศต่าง ๆ รวมถึง UN ได้ให้ความสําคัญกับประเทศไทยที่จะเป็นศูนย์กลางข้อมูลน้ําแห่งชาติในกลุ่มประเทศอาเซียนอีกด้วย
****************************
กลุ่มประชาสัมพันธ์และเผยแพร่